**הוראה ולמידה מרחוק בתכניות מכון הרטמן**

**תקציר מנהלים**

**ד"ר חגית הכהן וולף**

**סיון תש"ף יוני 2002**

סוגיית השילוב של הוראה ולמידה מרחוק בתכניות לפיתוח מקצועי של אנשי חינוך נחקרת כבר שנים רבות, בעקבות התפתחות הטכנולוגיה המאפשרת פלטפורמות רבות וכלים מגוונים ללמידה מרחוק. בעקבות מגפת הקורונה וההתנסות האינטנסיבית בפלטפורמת זום בתכניות המכון, התבצע בשבועות האחרונים תהליך הערכה. מטרת ההערכה היתה לבחון היתכנות של שילוב למידה מרחוק כמרכיב אינהרנטי קבוע בתכניות המרכז לזהות יהודית ישראלית. תהליך ההערכה כלל שתי קבוצות מיקוד (בזום) עם מנהלי תכניות, מנחים מצוות המכון ומשתתפים בתכניות שונות, שאלון עליו השיבו 217 משתתפים מהתכניות השונות וסקירת ספרות מקצועית רלבנטית.

ממצאי ההערכה מצביעים על שביעות רצון רבה מאד, מעל ומעבר לציפיות, משילוב הלמידה מרחוק בתכניות המכון בתקופת מגפת הקורונה. רוב המשיבים לשאלונים (70%) מסכימים במידה רבה-רבה מאד ששילוב למידה מרחוק בתכנית בתקופת הקורונה היה מצוין בעיניהם ובהתאם לכך, רובם מביעים שביעות רצון רבה-רבה מאד מפעילות התכנית שלהם בזום בתקופת הקורונה (67%). המשתתפים בתכנית "התכנסות" מביעים יותר שביעות רצון (הבדל מובהק) ממשתתפי תכנית "מן הבארות", כאשר משתתפי תכנית בארי ומיזם התנ"ך בתווך בין שניהם.

כמו כן, נמצא קונצנזוס רחב בראיית הלמידה מרחוק, על סוגיה השונים, כמרכיב רצוי ומובנה מלכתחילה בתכניות המרכז לזהות יהודית ישראלית. ניתוח הנתונים מהשאלונים מעלה שרוב המשיבים (75%) לא מסכימים שצריך להשתמש בלמידה מרחוק רק כאשר יש אילוץ חיצוני (כמו בתקופת הקורונה) ולדעת רוב המשיבים שילוב למידה מרחוק בתכנית יכול להועיל אם ייעשה במינונים מתאימים וכתוספת לתכנית הרגילה פנים אל פנים (67%).

כלל המשיבים ממליצים על מינון של 64% למפגשי למידה פנים אל פנים ו- 36% ללמידה מרחוק. גם כאן, בהתאם לשביעות הרצון, נמצאו הבדלים מובהקים בין המשתתפים מהתכניות השונות, שככל הנראה משקפים את ההבדלים באופי התכניות: משתתפי תכנית "התכנסות" (תכנית מפגשים חד-פעמיים בדגש חווייתי-טקסי ולא תהליכי) ממליצים על מינון של 63% ללמידה מרחוק ורק 37% מהתכנית למפגש "פנים אל פנים". משתתפי תכנית "מן הבארות" ומשתתפי מיזם התנ"ך (תכניות מתמשכות הכוללות שיח זהותי ותהליך קבוצתי משמעותי) ממליצים שהלמידה מרחוק תהיה רק כרבע מהתכנית, ורובה פנים אל פנים. משתתפי תכנית "בארי" ממליצים על 60% פנים אל פנים ו-40% בלמידה מרחוק.

תמיכת המשתתפים בשילוב למידה מרחוק בתכניות המכון באה לידי ביטוי במגוון עמדות שהביעו באמצעות השאלון: רוב המשיבים (77%) סבורים שלמידה מרחוק מתאימה גם לסדרת מפגשים ולא רק למפגש חד-פעמי (ולא על סדרת מפגשים). בנוסף רובם המוחלט (95%) מתנגדים לאמירה שלמידה מרחוק מתאימה במיוחד לאנשים צעירים (גילי 20-30). בנוסף, רוב המשיבים (80%) לא מסכימים שלמידה מרחוק עלולה להקשות עליהם להתרכז בתכנית בגלל הסחות דעת רבות מסביב ורובם (69%) לא מסכימים ששילוב למידה מרחוק מפחית את תחושת המחויבות ויכולת ההתמסרות לתכנית.

על פי הממצאים, יתרונות הלמידה מרחוק רבים, הן ללומדים והן לצוות. ניתן לסווג את היתרונות לארבע קטגוריות:

1. *העשרת הלמידה ושדרוגה מבחינה מקצועית* – שילוב למידה מרחוק מוביל להוראה יצירתית יותר ומגוון יותר ושימוש בעזרים טכנולוגיים המעשירים ומגוונים את ההוראה והלמידה; משפר את מקצועיות המורים והמנחים ומחזק הוראה מאורגנת ובהירה יותר; נותן לצוות יותר שליטה בזמן המפגש; מאפשר שילוב מרצים מחוץ לישראל; ומהווה הזדמנות ליצירת מאגרי ידע לשימוש סינכרוני וא-סינכרוני.
2. *התאמה לצרכים* - שילוב למידה מרחוק מאפשר גמישות והתאמה לצרכי הלומדים והצוות; מאפשר זמינות ונגישות לאנשים עסוקים; מאפשר לגשר על מרחק גאוגרפי וחוסך זמן רב במיוחד למתגוררים בפריפריה. מרבית המשיבים סבורים במידה רבה-רבה מאד ששילוב למידה מרחוק בתכנית חוסך זמן רב בנסיעות למרחקים (67%) ולדעת יותר ממחציתם הוא מאפשר לעשות "גם וגם" כשסדר היום לחוץ והמטלות רבות (58%).
3. *הרחבת הקהילה* – שילוב למידה מרחוק מאפשר לחבר אנשים מקבוצות שונות של אותה תכנית או מתכניות שונות; מחזק תחושת שייכות לקהילה רחבה ("משהו גדול יותר"); מנגיש את התכניות והתכנים לקהל רחב יותר ומרחיב מעגלים ומסייע לשמר קשר מתמשך עם בוגרי התכניות. לדעת יותר ממחצית המשיבים שילוב למידה מרחוק מומלץ להמשך הקשר של בוגרי התכניות עם מכון הרטמן (54%) וכמחצית סבורים שהוא מתאים לכנסי שיווק ואירועים רחבי משתתפים (48%).
4. *מיקוד, יעילות וחסכוניות* - מקל על ישיבות צוות שממוקם בכל רחבי הארץ; ממקד את מפגשי הלמידה והופך אותם ליעילים יותר; מהווה ערוץ יעיל לשיווק התכניות וחוסך בעלויות נסיעה, אירוח וכיו"ב'.

סקירת הספרות מתקפת (validates) את ממצאי ההערכה על היתרונות הרבים של מודל הלמידה המשולבת (Blended learning) הן בהתאמה אישית לצרכי הלומדים וגמישות באמצעי הלמידה, בזמני הלמידה והגישה לתוכן הלימוד (באופן סינכרוני וא-סינכרוני) והן בבניית קהילה מקצועית. במחקר נמצא שהמודל המשולב תורם ליעילות השימוש בזמן ובמשאבים, והופך את תהליך הלמידה של המורים ליעיל יותר. השימוש במרחב הווירטואלי לתקשורת בין המשתתפים הגבירה את יכולתם של המורים להשתתף באופן אקטיבי בתהליך הלמידה, ויצר קשר רציף ועקבי, והזדמנויות עבור המורים לתרגל בכיתות את מה שלמדו ולשוב לקהילה המקצועית שלהם עם משוב מיידי. עוד נמצא שהמעבר בין מפגשי פנים אל פנים לפלטפורמות הלמידה מרחוק תרם להגברת הלכידות הקהילתית, וסיפק הזדמנויות רבות לשיתופי פעולה בין המורים. המפגשים הפיזיים תמכו ביצירת הקהילה וחיזוק הקשרים בה, והמרחב הווירטואלי אפשר עבודה ממוקדת ובמה פתוחה לכל המשתתפים, גם אלו שפחות מצליחים להשמיע את קולם במרחב הפיזי. המרחב הווירטואלי איפשר למורים להעלות תוכן משלהם, לצפות בתוכן של אחרים, לצפות בסרטוני וידאו, לקבל טיפים ורעיונות מתודולוגיים, לנהל דיונים ועוד. הרחבת וגיוון הדרכים בהן המשתתפים יכולים לתקשר אלו עם אלו, והשילוב בין המפגשים הפורמאליים והקשר הרציף הבלתי פורמאלי יצרו קהילה חזקה ומפרה עבור המורים.

לצד ההסכמה על היתרונות הרבים הגלומים בשילוב למידה מרחוק, קיימת הסכמה רחבה בקרב צוות המכון והמשתתפים בתכניות השונות, כי לשילוב זה עלולים להיות גם חסרונות וכי כדי להתגבר עליהם ולהביא לשילוב מוצלח של למידה מרחוק בתכניות המרכז, יש להבטיח את התנאים ההכרחיים הבאים:

1. *התאמה לסוג התכנית ולאופי וגיל המשתתפים* (למשל, התאמת שעות המפגשים להורים לילדים קטנים);
2. *דיוק העיתוי של שילוב הלמידה מרחוק* בתוך המבנה הכללי של התכנית (בתחילת תכנית התמקדות במפגשי פנים אל פנים ליצירת היכרות וקשרים בין אישיים בין המשתתפים ושילוב למידה מרחוק לאחר גיבוש הקבוצה);
3. *הכשרה מעמיקה של צוות המכון* לשימוש במגוון הכלים הטכנולוגיים ברמה גבוהה ולצמצום של תקלות טכניות;
4. *התאמת מתודות ההוראה* לפלטפורמות למידה מרחוק (תכנון פדגוגי מראש של מערכי השיעורים במקום הסתמכות על כריזמה ונסיון קודם במפגשי פנים אל פנים). נמצא כי מחצית המשיבים סבורים במידה רבה שהצלחת שילוב למידה מרחוק בתכנית תלויה בשימוש נכון ומגוון בכלים הטכנולוגיים (58%) וכמחציתם סבורים שהצלחת שילוב למידה מרחוק בתכנית תלויה בכריזמה של המרצה/המנחה (48%).
5. *שימוש מושכל בטכנולוגיה במרכיבים שעיקרם הקניית ידע ומיומנויות (שימוש בכלים ברשת המאפשרים להפוך את הלומדים לפעילים בשיעור והעברת משקל הכובד אליהם);*
6. *שמירת הפונקציה החשובה של מפגשי פנים אל פנים* לתהליכי גיבוש קבוצה, לשיח זהותי וללמידת עמיתים, המבוססות על אינטימיות וקשר בין-אישי טוב בין המשתתפים. המלצה זו עולה בקנה אחד עם התנגדות שלרוב מוחלט של המשיבים (89%) לשילוב למידה מרחוק לחלקים בתכנית המיועדים ליצירת קשר אישי בין המשתתפים וגיבוש קבוצתי.

יצוין כי ממצאים אלה עולים בקנה אחד עם הממצאים בספרות לפיהם במרחב הפיזי הודגש הפן החברתי של קהילת המחנכים אשר תרם ללכידות ויציבות הקבוצה. בו בזמן, הדיונים הווירטואליים הפכו ליותר ענייניים והיו ממוקדי תוכן מקצועי ובכך קידמו את ההתפתחות העיונית והמקצועית. ולראיה, לדעת יותר ממחצית המשיבים שילוב למידה מרחוק בתכנית יכול לתת להם רעיונות כיצד לנצל כלים טכנולוגיים להוראה בכיתה עם התלמידים (55%)